ЛэжьапщIэм хохъуэ
УФ-м и Президентым накъыгъэ мазэм къыдигъэкIа «Къэрал социальнэ политикэр гъэзэщIа хъуным хуэгъэпса Iуэхугъуэхэм теухуауэ» унафэм ипкъ иткIэ, Къэбэрдей-Балъкъэрым и медицинэ лэжьакIуэхэм я улахуэм хагъахъуэ.
Къару игъуэтащ Къэбэрдей-Балъкъэр Республикэм и Правительствэм 2013 гъэм накъыгъэм и 31-м къищта «Къэбэрдей-Балъкъэр Республикэм узыншагъэр хъумэнымкIэ и къэрал бюджет IуэхущIапIэхэм я лэжьакIуэхэм я улахуэм теухуауэ» унафэм. Абы ипкъ иткIэ, медицинэ лэжьакIуэхэм я улахуэр я Iэзагъыр зыхуэдэм, IуэхущIапIэм мылъку и лъэныкъуэкIэ и зэфIэкIым елъытауэ проценти 10-30-кIэ хагъахъуэ. КъищынэмыщIауэ, я улахуэм процент 30 хущIагъунущ яхуримыкъу IэщIагъэм пэрыт дохутырхэм: фтизиатрхэм, психиатрхэм, наркологхэм, анестезиолог-реаниматологхэм, рентгенологхэм, лаборант-цитогенетикхэм, генетикхэм, сабий онкологхэм, гематологхэм, неонатологхэм, патологоанатомхэм, судмедэкспертхэм. Апхуэдэу, жьэн узыфэхэм щеIэзэ диспансерым щылажьэ фтизиатрым ику иту и мазэ улахуэр сом мин 30, абы щыIэ медсестрам ейр сом мин 15 хъунущ.
Къыхэгъэщыпхъэщ, улахуэр зэрыхагъахъуэм къыхэкIыу, абы дыщIагъуу щыта зэрагъэпажэ Iыхьэр зэрыкIэрамычынур. И къалэныр нэсу зыгъэзащIэ лэжьакIуэм и мазэ лэжьапщIэр Урысей Федерацэм улахуэхэмкIэ къищта мардэм нэхърэ нэхъ мащIэу щыт хъунукъым.
Къэбэрдей-Балъкъэр Республикэм и Правительствэм къищта «Къэбэрдей-Балъкъэр Республикэм узыншагъэр хъумэнымкIэ и къэрал бюджет IуэхущIапIэхэм я лэжьакIуэхэм я улахуэм теухуауэ» унафэм зыщыбгъэгъуэзэфынущ КъБР-м и Правительствэм и порталым (pravitelstvokbr. ru) Узыншагъэр хъумэнымрэ курортхэмкIэ и министерствэм хухэха Iыхьэм.
Щомахуэ Лилие.
